Sa morte ’e S’ilighe ’e s’ortu

Proite mi nd’has bettadu? e no ischias
Chi m’han sos antigos tuos piantadu?
O forsis s’umbra male t’hapo dadu,
Cando a s’istadiale ti nd’enias?

Da unu lande, attidu intro s’iscalzu
De unu culumbu areste innoghe mortu,
Piantadu m’haian in mes’ortu.
Curriat tando su mese ’e frealzu;

Onzi logu cobertu fit d’iddia
E sos massagios fin semenend’olzu;
E in coro a sa landa e colzu, colzu
Viviat già sa forte anima mia.

Ma magiu enzeit carrigu d’ardores
E de varias erbas a sa terra;
E a ponner sas cortes in sa serra
Nde fin torrados tottus sos pastores.

E deo puru, pro ider cussa festa
De fiores, de montes e piantas,
Ponzei sas forzas mias tottu cantas
E a sos soles pesei sa testa

Tènnera e bella. No haia un’annu
Chi pius de un’omine fi’altu;
Poi ramos derettos hap’ispaltu
E mi fattei superbu, fort’e mannu.

E fentomadu enzei in donzi banda
Pro s’abbundanzia e pro ramos nodiu;
Umbras serenas daia a s’istiu
E in s’ierru giompia sa landa.

Tottus naiant «S’ilighe ’e fulanu
Mudat che un’aranzu sa cussolza
Mai li giompat istrale nè resolza
E sicched’a chi lu toccat calchi manu!»

E nd’hapo idu de nottes e de dies
Malas e bonas; soles e turmentos
De temporadas. Ma mai a sos bentos
Zedei, nè a carrigos de nies.

Derettu fia, che i su destinu
Bonu de custa domo e de cust’ortu;
E tue ingratu e maccu m’hasa mortu
Pro mi ender’a unu segantinu!